**LAZDIJŲ RAJONO SAVIVALDYBĖS TARYBOS SPRENDIMO**

**„DĖL MOKESČIO UŽ DIENOS SOCIALINĘ GLOBĄ SUMAŽINIMO“ PROJEKTO**

 **AIŠKINAMASIS RAŠTAS**

2022 m. gegužės 4 d.

Lazdijų rajono savivaldybės tarybos sprendimo projektas „Dėl mokesčio už dienos socialinę globą sumažinimo“ parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl mokėjimo už socialines paslaugas tvarkos aprašo patvirtinimo“, 34 punktu, Lazdijų rajono savivaldybės tarybos 2021 m. spalio 22 d. sprendimu Nr. 5TS-886 „Dėl viešosios įstaigos Lazdijų socialinių paslaugų centro teikiamų socialinių paslaugų kainų nustatymo“, Lazdijų rajono savivaldybės gyventojų mokėjimo už socialines paslaugas tvarkos aprašo, patvirtinto Lazdijų rajono savivaldybės tarybos 2020 m. balandžio 30 d. sprendimu Nr. 5TS-303 „Dėl Lazdijų rajono savivaldybės gyventojų mokėjimo už socialines paslaugas tvarkos aprašo patvirtinimo“, 44 punktu ir atsižvelgiant į Lazdijų rajono savivaldybės socialinių paslaugų skyrimo komisijos, sudarytos Lazdijų rajono savivaldybės administracijos direktoriaus 2022 m. kovo 16 d. įsakymu Nr. 10V-259 „Dėl socialinių paslaugų skyrimo komisijos sudarymo“, 2022-04-27 siūlymą (protokolas Nr. SP9-6).

Šio projekto tikslas – sumažinti Agnei Vinogradovaitei mokestį už dienos socialinės globos paslaugas, teikiamas viešojoje įstaigoje Lazdijų socialinių paslaugų centre.

Agnė Vinogradovaitė, gim. 1989-10-03, gyvena su motina Milda Vinogradoviene. Moteris viena rūpinasi savo neįgalia dukra. Mirus Agnės Vinogradovaitės tėvui, šiuo metu šeimos materialinė padėtis yra sunki. Nuo 2010-11-17 Agnei Vinogradovaitei Lazdijų socialinių paslaugų centre teikiamos dienos socialinės globos paslaugos, už kurias nustatytas mokestis – 20 procentų jos gaunamų pajamų. Agnė Vinogradovaitė dėl mokesčio sumažinimo už dienos socialinės globos paslaugas, kurias teikia VšĮ Lazdijų socialinių paslaugų centras, kreipėsi pirmą kartą.

Kadangi šeimai reikalinga finansinė parama, šiuo sprendimo projektu siūloma suteikti Agnei Vinogradovaitei mokesčio lengvatą už dienos socialinės globos paslaugas, t. y. sumažinti mokestį iki 10 procentų jos gaunamų pajamų, nuo 2022 m. birželio 1 d. iki sąlygų, turinčių įtakos mokesčio už dienos socialinės globos paslaugas dydžio perskaičiavimui, atsiradimo, bet ne ilgiau kaip iki 2023 m. gegužės 31 d. (imtinai). Kadangi Agnė Vinogradovaitė turi sunkią negalią, tokiu atveju viešajai įstaigai Lazdijų socialinių paslaugų centrui socialinių paslaugų teikimo išlaidų dalis bus kompensuojama savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti lėšomis.

Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Rengiant projektą gauti specialistų vertinimai ir išvados – dėl sprendimo projekto pastabų pateikta nebuvo.

Parengtas sprendimo projektas neprieštarauja galiojantiems teisės aktams.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyr. specialistė Kristina Vigraitienė.

Socialinės paramos ir sveikatos

skyriaus vyr. specialistė Kristina Vigraitienė